1. **melléklet**

**Eger Megyei Jogú Város Önkormányzata Közgyűlésének**

**38/2011 (X. 28) önkormányzati rendelete**

**a helyi kitüntetések, díjak, elismerő címek**

**alapításáról és adományozásáról**

*módosította:*

*63/2011. (XII.23.) önkormányzati rendelet*

*21/2012 (IV. 27.) önkormányzati rendelet*

*79/2012.(XII.21) önkormányzati rendelet*

*13/2013. (IV. 26.) önkormányzati rendelet*

*19/2014. (IV. 25.) önkormányzati rendelet*

*41/2015. (X.30.) önkormányzati rendelet*

*13/2016.(IV.29.) önkormányzati rendelet*

*…/2016. (VI. 30.) önkormányzati rendelet*

*egységes szerkezetben*

Eger Megyei Jogú Város Önkormányzat Közgyűlése Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. pontjára tekintettel, és Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján az alábbi kitüntetéseket, díjakat és elismerő címeket (továbbiakban: kitüntetés) alapítja a városért hosszú időn keresztül vagy több évtizeden át kimagasló tevékenységet végző, jelentős teljesítményt nyújtó személyek részére:

1. **§**

1.) Díszpolgári cím

2.) „PRO AGRIA“ életmű díj

3.) „Pro Agria“ szakmai díj

4.) „Gárdonyi Géza Díj”

5.) „Eger Kiváló Orvosa“ kitüntetés

6.) „Eger Kiváló Tűzoltója“ kitüntetés

7.) „Eger Kiváló Rendőre“ kitüntetés

8.) „Eger Kiváló Pedagógusa“ kitüntetés

9.) „Eger Kiváló Sportolója“ kitüntetés

10.) „Hibay Károly Emlékgyűrű”

11.) „Dobó Kardja”

12.) „Kiváló Munkáért“ kitüntetés

13.) „Kiváló Egri Diák” kitüntetés

14.) „Eger Város Jó Tanulója, Jó Sportolója“ elismerő cím

15.) Polgármesteri elismerés

Díszpolgári cím

**2. §**

(1) Díszpolgári cím adományozható annak, aki kiemelkedő tevékenységével vagy maradandó alkotásával Eger város rangját, hírnevét, nemzetközi tekintélyét emeli.

(2) Díszpolgári címből évente kettő, választási ciklusonként hat adományozható.

(3) A díszpolgári cím visszavonható. A díszpolgári címet a polgármester, a közgyűlés bizottsága vagy a közgyűlés tagjának részéről kezdeményezett írásos, indokolt javaslatára a közgyűlés zárt ülésen, minősített többséggel visszavonja attól, akit szándékos bűncselekmény miatt jogerősen elítéltek.

(4) Jelen rendeletben szabályozott egyéb kitüntetések, díjak, elismerő címek visszavonására a díszpolgári cím visszavonására vonatkozó szabályokat kell alkalmazni.

„PRO AGRIA“ életmű díj

**3. §**

(1) „PRO AGRIA“ életmű díj adományozható annak, aki kiemelkedő közéleti és szakmai tevékenységével Eger város fejlődéséhez hatékonyan hozzájárult.

(2) „PRO AGRIA“ életmű díjból évente 1 adományozható.

„PRO AGRIA“ szakmai díj

**4. §**

(1) „Pro Agria” szakmai díj adományozható a nevelés, oktatás területén kiemelkedő vagy tartósan magas színvonalú tevékenységet végző pedagógusnak vagy más szakembernek. A díjból évente 3 adományozható.

(2) „Pro Agria” szakmai díj adományozható az egészségügy területén kiemelkedő vagy tartósan magas színvonalú tevékenységet végző orvosnak, vagy más szakembernek. A díjból évente 1 adományozható.

*(3) „Pro Agria” szakmai díj adományozható a szociális gondoskodás és a gyermekjólét és gyermekvédelem területén kiemelkedő vagy tartósan magas színvonalú tevékenységet végző szakembernek. A díjból évente* ***1*** *adományozható.*

(4) (hatályon kívül helyezte: 19/2014. (IV. 25.) önkormányzati rendelet)

(5) „Pro Agria” szakmai díj adományozható a testnevelés és sport területén kiemelkedő vagy tartósan magas színvonalú tevékenységet végző sportvezetőnek, sportszervezőnek, testnevelőnek, edzőnek, játékvezetőnek, technikai dolgozónak, sportolónak. A díjból évente 1 adományozható.

(6) „Pro Agria” szakmai díj adományozható a kultúra (a művészetek, a közművelődés, a közgyűjtemények) területén kiemelkedő vagy tartósan magas színvonalú tevékenységet végző alkotónak, előadónak, szakembernek. A díjból évente 2 adományozható.

(7) (hatályon kívül helyezte: 19/2014. (IV. 25.) önkormányzati rendelet)

(8) „Pro Agria” szakmai díj adományozható a turizmus területén kiemelkedő vagy tartósan magas színvonalú tevékenységet végző szakembernek. A díjból évente 1 adományozható.

(9) „Pro Agria” szakmai díj adományozható a közszolgálat területén kiemelkedő vagy tartósan magas színvonalú tevékenységet végző, a Polgármesteri Hivatalnál, a Közgyűlés irányítása alá tartozó költségvetési szervnél, a Polgármesteri Hivatal gazdálkodási körébe tartozó társulásoknál és közigazgatási szerveknél munkaviszonyban, közszolgálati vagy közalkalmazotti jogviszonyban álló köztisztviselőnek, közalkalmazottnak, munkavállalónak. A díjból évente 1 adományozható.

(10) „Pro Agria” szakmai díj adományozható egri székhelyű/telephelyű vállalkozásnak, amely a város gazdasági életét fellendítő, kiemelkedő gazdasági teljesítményt nyújtott vagy több éves, egyenletes gazdasági teljesítménye alapján hozzájárult a város gazdaságának fejlődéséhez. A díjból évente 2 adományozható.

(11) „Pro Agria” szakmai díj adományozható az 1-10 bekezdésekben nem szabályozott területen kiemelkedő vagy tartósan magas színvonalú tevékenységet végző, Eger város fejlődéséhez, jó hírnevéhez eredményesen hozzájáruló szakembernek. A díjból évente 2 adományozható,melyből 1 díj a civil szférában tevékenykedő szervezet vagy személy részére adományozható**.**

Gárdonyi Géza Díj

4/A. §

(1) Gárdonyi Géza Díj adományozható az Eger városban élő, egri lakóhellyel rendelkező művészeti tevékenységét bármely művészeti ág (zeneművészet, irodalom, képzőművészet, színművészet, táncművészet, építőművészet, iparművészet, és más művészetek) területén legalább 25 éve sikeresen, magas színvonalon folytató művésznek.

(2) A díjat az (1) bekezdésben meghatározott feltételek esetén legfeljebb a kitüntetési alapdíj másfélszeresétmeg nem haladó havi rendszeres nettó jövedelemmel rendelkező művésznek lehet odaítélni.

(3)A díjat egy alkalommal legfeljebb 2 személy kaphatja meg és a díjban egyidejűleg legfeljebb 10 fő részesülhet.

„Eger Kiváló Orvosa“ kitüntetés

**5. §**

1. „Eger Kiváló Orvosa“ kitüntetés adományozható annak az orvosnak, aki a pályán kimagasló eredményt ért el kivívta a munkáltató, a munkatársak, a betegek megbecsülését, elismerését. A kitüntetésből évente 1 adományozható.

„Eger Kiváló Tűzoltója“ kitüntetés

**6. §**

1. „Eger Kiváló Tűzoltója“ kitüntetés adományozható annak az egri szolgálati helyen szolgálatot teljesítő tűzoltónak, aki kiválóan teljesíti feladatát vagy az élet- és vagyonbiztonságot veszélyeztető tűzeseteknél hősies helytállást tanusít. A kitüntetésből évente 1 adományozható.

„Eger Kiváló Rendőre“ kitüntetés

**7. §**

1. „Eger Kiváló Rendőre“ kitüntetés adományozható annak az egri szolgálati helyen szolgálatot teljesítő rendőrnek, aki kiválóan teljesíti feladatát. A kitüntetésből évente 1 adományozható.

„Eger Kiváló Pedagógusa“ kitüntetés

**8. §**

1. „Eger Kiváló Pedagógusa“ kitüntetés adományozható annak a nevelési-oktatási intézményekben dolgozó pedagógusnak, aki olyan kimagasló eredményt ért el, amivel kivívta a munkáltató, a tanítványok, a szülők és a pedagógustársadalom megbecsülését, elismerését. A kitüntetésből évente 5adományozható.

„Eger Kiváló Sportolója“ kitüntetés

**9. §**

1. „Eger Kiváló Sportolója“ kitüntetés adományozható annak a sportolónak, aki a város valamelyik sportegyesületének tagja és hazai vagy nemzetközi versenyeken kiváló sportteljesítményt nyújt. A kitüntetésből évente 1 adományozható.

„Hibay Károly Emlékgyűrű”

9/A. §

(1) Hibay Károly Emlékgyűrű adományozható a munkáját Eger városban sikeresen, magas színvonalon folytató 40 évesnél fiatalabb orvosnak, gyógyszerésznek. Az emlékgyűrűből évente 1 adományozható.

„Dobó Kardja”

9/B. §

1. Dobó Kardja kitüntetés adományozható a város életét jelentősen befolyásoló, kiemelkedő eredményt, sikert elérő, magas színvonalú tevékenységet folytató, elkötelezettségével és tetteivel Eger hírnevét öregbítő személynek. A kardból évente 1 adományozható.

„Kiváló Munkáért“ kitüntetés

**10. §**

1. „Kiváló Munkáért“ kitüntetés adományozható annak aki, az 5-9. §-okba nem sorolt szakterületen kimagasló eredményt ért el, amivel kivívta a munkáltató, a munkatársak, mások megbecsülését, elismerését. A kitüntetésből évente 3 adományozható.

„Kiváló Egri Diák“ kitüntetés

**11. §**

1. „Kiváló Egri Diák“ kitüntetés adományozható az alapfokú vagy középfokú tanulmányokat folytató egri lakóhelyű diák részére, aki az adott tanévben 4,71 vagy annál magasabb tanulmányi átlagot ért el, és országos vagy nemzetközi tanulmányi versenyen eredményesen szerepelt. A kitüntetésből évente **1** adományozható.

„Eger Város Jó Tanulója, Jó Sportolója” elismerő cím

**12.§**

(1) „Eger Város Jó Tanulója, Jó Sportolója” elismerő cím adható az alapfokú vagy középfokú tanulmányokat folytató egri lakóhelyű diák részére, aki az adott tanévben 4,51 vagy annál magasabb tanulmányi átlagot ért el, és országos vagy nemzetközi sportversenyen eredményesen szerepelt.

(2) A kitüntetésből évente 2 adományozható.

Polgármesteri elismerés

**13.§**

(1) Eger Megyei Jogú Város Polgármestere a polgármesteri hivatalban, a város intézményeiben, gazdasági társaságaiban dolgozó, kiemelkedő munkát végző közalkalmazottat, köztisztviselőt, munkavállalót “Polgármesteri elismerés”-ben részesítheti.

(2) A Polgármester évente 4 elismerés adományozásáról dönthet, az adományozottak személyéről évente tájékoztatja a Közgyűlést.

**14.§**

1. A 3-4. §-okban meghatározott kitüntetések posztumusz is adományozhatóak a 16.§-ban megjelölt pénzbeni jutalom nélkül.

**15.§**

(1) Díszpolgári címhez díszdiploma és a város címerével ellátott pecsétgyűrű jár.

(2) A 3-4. §-ban, az 5-9. §-ban és a 10-12. §-ban foglalt kitüntetésekhez díszoklevél, és plakett jár. A Gárdonyi Géza díjhoz díszoklevél jár. A Hibay Károly Emlékgyűrűt és a Dobó Kardját - az eredeti, magyar vitézi szablya hiteles másolatát - díszoklevéllel kell átadni.

(3) A polgármesteri elismeréshez díszoklevél jár.

**16.§**

(1) A kitüntetésekhez járó pénzbeli jutalom a kitüntetések rangjához igazodva az önkormányzat költségvetési rendeletében jóváhagyott kitüntetési alapdíj:

1. a Pro Agria életmű díj esetén 250%-a,
2. a „Pro Agria” szakmai díj esetén 200%-a, a gazdasági díj kivételével,
3. „Eger Kiváló Pedagógusa”, „Eger Kiváló Orvosa“, „Eger Kiváló Sportolója”, „Eger Kiváló Tűzoltója”, „Eger Kiváló Rendőre”, „Kiváló Munkáért” kitüntetés esetén 175%-a”,
4. a Hibay Károly Emlékgyűrű, a Dobó Kardja, az „Eger Város Jó Tanulója, Jó Sportolója“ elismerő cím, „Kiváló Egri Diák” kitüntetés esetén 100%-a,
5. Polgármesteri elismerés esetén 125%-a.
6. 2012. évben az (1) bekezdés alkalmazása során a kitüntetési alapdíj összege bruttó 50.000,- Ft. A kitüntetési alapdíj összegén az önkormányzat költségvetési rendeletének hatályba lépését követően csak abban az esetben lehet módosítani, ha annak fedezete rendelkezésre áll.
7. A Gárdonyi Géza Díj birtokosa a díj odaítélése éve első napjától élete végéig a kitüntetési alapdíj 50 %-ával azonos összegű*,* önkormányzati segélynek minősülő havi támogatásban részesül. Ha a díjazott az egri lakóhelyét megszünteti a támogatás további folyósításáról a Közgyűlés dönt. A továbbfolyósítás engedélyezése különösen indokolt, ha a lakóhely változtatást a díjazott egészségi állapota, ápolása indokolja.

**17.§**

(1) A kitüntetések átadására:

1. a „Pro Agria“ szakmai díjak közül a kulturális díjak és a Gárdonyi Géza Díj a Magyar Kultúra Napján,
2. a „Pro Agria“ szakmai díjak közül a gazdasági díj esetén január hónapban a legnagyobb adófizetők köszöntésen,
3. a „Pro Agria“ szakmai díjak közül a nevelési, oktatási díjak és az „Eger Kiváló Pedagógusa“ kitüntetés esetén a városi Pedagógusnapi Ünnepségen,
4. a Díszpolgári cím, „PRO AGRIA“ életmű díj, a „Pro Agria“ szakmai díjak közül az egészségügyi, a szociális és a gyermekjóléti és gyermekvédelmi, a turisztikai, a közszolgálati díjak, az „Eger Kiváló Orvosa“, az „Eger Kiváló Tűzoltója“, az „Eger Kiváló Rendőre“ kitüntetések, a Hibay Károly Emlékgyűrű és a Dobó Kardja elismerések esetében augusztus 20-án,
5. a „Pro Agria“ szakmai díjak közül a testnevelési és sport díj, az „Eger Város Jó Tanulója, Jó Sportolója“ elismerő cím, a „Kiváló Egri Diák“ és a „Eger Kiváló Sportolója“ kitüntetések az október 23-i nemzeti ünnepen,
6. ***a Díszpolgári cím****, a „Pro Agria“ egyéb szakmai díjak, a Polgármesteri Elismerés, a „Kiváló Munkáért“ kitüntetés esetén az adott ágazat kitüntetéseivel együtt, vagy augusztus 20-án, vagy az elismerés odaítélésekor,*
7. a Pro Agria“ szakmai díjak közül civil szférában adható díj díj esetén Eger Ünnepén

kerül sor.

**18.§**

(1) A kitüntetésekre ajánlást bárki tehet.

(2) Az ajánlást Eger Megyei Jogú Város Jegyzőjéhez kell benyújtani:

1. a „Pro Agria“ szakmai díjak közül a kulturális és a gazdasági díjak, valamint a Gárdonyi Géza Díj esetén november 15-ig,
2. a „Pro Agria“ szakmai díjak közül a nevelési, oktatási díjak és az „Eger Kiváló Pedagógusa“ kitüntetés esetén március 31-ig,
3. a Díszpolgári cím, a „PRO AGRIA“ életmű díj esetén, a „Pro Agria“ szakmai díjak közül az egészségügyi, a szociális és a gyermekjóléti és gyermekvédelmi, a turisztikai, a közszolgálati díjak, az „Eger Kiváló Orvosa, az „Eger Kiváló Tűzoltója“ és az „Eger Kiváló Rendőre“ kitüntetés*,* a Hibay Károly Emlékgyűrű és a Dobó Kardja esetén május 31-ig,
4. a „Pro Agria“ szakmai díjak közül a testnevelési és sport díj, a civil szférában adható díj,az „Eger Város Jó Tanulója, Jó Sportolója“ elismerő cím, az „Eger Kiváló Sportolója“ a „Kiváló Egri Diák“ esetén július 31-ig,
5. a „Pro Agria“ egyéb szakmai díjak és Polgármesteri Elismerés esetén az adott ágazathoz meghatározott időpontig, vagy május 31-ig, és az elismerésre okot adó esemény vagy körülmény felmerülésekor,
6. a Polgármesteri Elismerés és a „Kiváló Munkáért“ kitüntetés esetén május 31-ig és szeptember 1-ig.

**19.§**

(1) A 4.§ (1)-(9) és (11). bekezdések, a 4/A., az 5.§., a 8-12.§-ok esetén a kitüntetettek személyére az ajánlások véleményezését követően az ágazatilag illetékes bizottság vagy Eger Megyei Jogú Város polgármestere tehet javaslatot.

(2) Az (1) bekezdésben foglaltaktól eltérően a “Pro Agria” gazdasági szakmai díjra a Heves Megyei Kereskedelmi és Iparkamara elnöke, a Pro Agria civil szférában adható díjra az Egri Civil Kerekasztal elnöke,,a „Eger Kiváló Tűzoltója“ kitüntetésre a városi tűzoltó-parancsnok, a “Eger Kiváló Rendőre” kitüntetésre a városi rendőrkapitány tehet javaslatot.

(3) A „Pro Agria” gazdasági szakmai díj esetén ajánlást tenni arra a vállalkozásra lehet, mely:

1. legalább 5 éve egri bejegyzett székhellyel vagy telephellyel rendelkezik,
2. részt vállal a gyakorlati szakmai képzésben,
3. alkalmazottai több mint felét kistérségi lakosok alkotják,
4. az ajánlás időpontjában köztartozása nincs.

Záró rendelkezések

**20.§**

(1) Jelen rendelet 2012. február 1-én lép hatályba. A rendelet hatályba lépésével egyidejűleg hatályát veszti:

1. 28/1991. (XII. 18.) önkormányzati rendelet a „Pro Culture Agriae és Nívódíj alapítása és adományozása“ tárgyában és az azt módosító 9/2000 (III-03) önkormányzati rendelet.
2. 26/1992. (X. 21.) önkormányzati rendelet az „Eger Város Egészségügyéért“ kitüntetés alapításáról és adományozásának rendjéről, és az azt módosító 13/2003. (III. 07.) önkormányzati rendelet.
3. 33/1993. (X. 27.) önkormányzati rendelet az „Eger Testneveléséért és Sportjáért“ valamint az „Eger Kiváló Sportolója“ kitüntetés alapításáról és az azt módosító 13/2003 (III.07) önkormányzati rendelet.
4. 46/1997. (XII. 03.) önkormányzati rendelet az „Eger város jó tanulója, jó sportolója elismerő cím alapításáról, és az azt módosító 26/2005 (IX. 31.) önkormányzati rendelet.
5. 29/1994. (X. 12.) önkormányzati rendelet a „Szociális Gondoskodásért“ kitüntetés alapításáról, az azt módosító 13/2003 (III. 07.) önkormányzati rendelet és a 34/2008 (VI.27) önkormányzati rendelet.
6. 9/1996. (II. 28.) önkormányzati rendelet a „Pro Agria Díj“ és „Díszpolgári Cím“ alapításáról és adományozásáról, a rendelet alapján átadott „Pro Agria”díjak „Pro Agria” életmű díjnak minősülnek.
7. 22/1997. (VII. 02.) önkormányzati rendelet az „Eger Város Oktatás és Nevelésügyéért“ valamint az „Eger Kiváló Pedagógusa“ kitüntetés alapításáról, és az azt módosító 13/2003 (III.07) önkormányzati rendelet.
8. 6/2005. (II. 11.) önkormányzati rendelet „Az év egri tűzoltója“ kitüntetés alapításáról és adományozásának rendjéről.
9. 64/2008. (XII. 19.) önkormányzati rendelet „Eger város Gazdaságáért“ kitüntetés alapításáról és adományozásának rendjéről.

|  |  |
| --- | --- |
| **Habis László** | **Dr. Kovács Luca** |
| polgármester | jegyző |